b'\n_START_ARTICLE_\nSophia de Mello Breyner\n_START_PARAGRAPH_\nSophia de Mello Breyner Andresen (Porto, 6. studenog 1919. - Lisabon, 2. srpnja 2004), portugalska pjesnikinja i spisateljica. Porijeklom iz bogate aristokratske obitelji. Njezino prezime Andresen potje\xc4\x8de od djeda po ocu, danskog trgovca. Djetinjstvo je provela u Portu, studirala je u Lisabonu. Aktivno se uklju\xc4\x8dila u katoli\xc4\x8dke pokrete. Zauzimala se za ustavnu monarhiju i kritizirala Salazarovu diktaturu. Udala se 1946. za politi\xc4\x8dara Francisca Sousu Tavaresa. Imali su petoro djece, me\xc4\x91u kojima je i novinar i pisac Miguel Sousa Tavares. Nakon Karanfilske revolucije 1975. bila je nakratko parlamentarna predstavnica Socijalisti\xc4\x8dke stranke._NEWLINE_Andresen se kao pripovjeda\xc4\x8dica istakla zbirkom Contos Exemplares, Hist\xc3\xb3rias da Terra e do Mar i dje\xc4\x8djim knjigama A Menina do Mar (Morska djevoj\xc4\x8dica), O Cavaleiro da Dinamarca (Danski vitez), A Floresta (\xc5\xa0uma), O Rapaz de Bronze (Bron\xc4\x8dani dje\xc4\x8dak). Objavila je nekoliko zbirka pjesama i antologije. Godine 1999. bila je prva \xc5\xbeena koja je osvojila najugledniju portugalsku nagradu za poeziju, Pr\xc3\xa9mio Cam\xc3\xb5es. Dobila je i \xc5\xa1panjolsku nagradu Reina Sofia 2003. Tako\xc4\x91er je prevodila Dantea i Shakespearea na portugalski. \xc5\xbdivjela je 84 godine.'